酬鄭從事四年九月宴望海亭次用舊韻
作者：元稹
朝代：唐

paragraphs: 海亭樹木何蘢蔥，寒光透坼秋玲瓏。
湖山四面爭氣色，曠望不與人間同。
一拳墺伏東武小，兩山鬬構秦望雄。
嵌空古墓失文種，突兀怪石疑防風。
舟船駢比有宗侶，水雲滃泱無始終。
雪花布徧稻隴白，日脚插入秋波紅。
興餘望劇酒四坐，歌聲舞豔煙霞中。
酒酣從事歌送我，歌云此樂難再逢。
良時年少猶健羨，使君況是頭白翁。
我聞此曲深歎息，唧唧不異秋草蟲。
憶年十五學構廈，有意蓋覆天下窮。
安知四十虛富貴，朱紫束縛心志空。
妝梳伎女上樓榭，止欲歡樂微茫躬。
雖無趣尚慕賢聖，幸有心目知西東。
欲將滑甘柔藏府，已被鬱噎衝喉嚨。
君今勸我酒太醉，醉語不復能沖融。
勸君莫學虛富貴，不是賢人難變通。